అతిషి మార్లెనా సింగ్

అతిషి మార్లెనా సింగ్ (జననం 1981 జూన్ 8), ఒక భారతీయ రాజకీయవేత్త, విద్యావేత్త, రాజకీయ కార్యకర్త. ఆమె ఢిల్లీలోని కల్కాజీ శాసనసభ నియోజకవర్గం నుండి శాసన సభ్యురాలు. ఆమె ఆమ్ ఆద్మీ పార్టీ రాజకీయ వ్యవహారాల కమిటీ సభ్యురాలు కూడా. ప్రస్తుతం ఢిల్లీ ప్రభుత్వంలో విద్య, పి.డబ్ల్యూ.డి, సంస్కృతి, పర్యాటక శాఖ మంత్రిగా పని చేస్తున్నది. ఆమె జూలై 2015 నుండి 2018 ఏప్రిల్ 17 వరకు ఢిల్లీ మాజీ ఉప ముఖ్యమంత్రి మనీష్ సిసోడియాకు ప్రాథమికంగా విద్యపై సలహాదారుగా పనిచేసింది. ఆమె ప్రస్తుతం ఢిల్లీకి 8వ ముఖ్యమంత్రిగా 2024 సెప్టెంబరు 17 నుండి పనిచేస్తుంది.https://www.indiatoday.in/india/story/atishi-delhi-chief-minister-aap-arvind-kejriwal-2601112-2024-09-17

 ప్రారంభ జీవితం 
అతిషి 1981 జూన్ 8న ఢిల్లీ యూనివర్శిటీ ప్రొఫెసర్‌లు విజయ్ సింగ్, త్రిప్తా వాహీలకు జన్మించింది. ఆమె తల్లిదండ్రులు ఆమెకు 'మార్లేనా' అనే పేరు పెట్టారు. 2018లో, జాతీయ ఎన్నికలకు ముందు, ఆమె "అతిషి"ని తన పేరు మార్చుకుంది.

ఢిల్లీలో పుట్టి పెరిగిన ఆమె, న్యూ ఢిల్లీలోని స్ప్రింగ్‌డేల్స్ స్కూల్ నుండి హైస్కూల్ చదువు పూర్తి చేసింది. 2001లో, ఆమె సెయింట్ స్టీఫెన్స్ కాలేజ్ నుండి చరిత్రలో పట్టభద్రురాలయ్యింది. ఆ తరువాత, ఆమె ఇంగ్లాండు వెళ్ళి ఆక్స్‌ఫర్డ్ నగరంలో ఆక్స్‌ఫర్డ్ యూనివర్సిటీ నుండి చెవెనింగ్ స్కాలర్‌షిప్‌పై చరిత్రలో మాస్టర్స్ డిగ్రీ 2003లో పూర్తి చేసింది. 2005లో, ఆమె ఆక్స్‌ఫర్డ్‌లోని మాగ్డలెన్ కాలేజీకి రోడ్స్ స్కాలర్‌గా వెళ్ళింది.

 రాజకీయ జీవితం 
2013 జనవరిలో, ఆమె ఆమ్ ఆద్మీ పార్టీ విధాన రూపకల్పనలో పాల్గొంది.

ఆమె 2015 మధ్య ప్రదేశ్‌లోని ఖాండ్వా జిల్లాలో జల్ సత్యాగ్రహంతో సన్నిహితంగా పాల్గొంది. చారిత్రాత్మక నిరసనల సమయంలో, అలాగే న్యాయపోరాటం సమయంలో అలోక్ అగర్వాల్ ప్రచారానికి నాయకత్వం వహించిన ఆప్ నాయకులు, కార్యకర్తకు మద్దతునిచ్చింది. 2020 ఎన్నికల తర్వాత, ఆమె గోవా ఆప్ కి ఇన్‌ఛార్జ్‌గా నియమించబడ్డారు.

2019 లోక్‌సభ ఎన్నికలకు తూర్పు ఢిల్లీకి లోక్‌సభ ఇన్‌ఛార్జ్‌గా ఆమె నియమితులయ్యింది. ఆమె 2019 లోక్‌సభ ఎన్నికలకు ఆప్ పార్టీ అభ్యర్థిగా తూర్పు ఢిల్లీ లోక్‌సభ నియోజకవర్గం నుండి పోటీ చేసింది. భారతీయ జనతా పార్టీ అభ్యర్థి గౌతమ్ గంభీర్‌పై ఆమె 4.77 లక్షల ఓట్ల తేడాతో ఓడిపోయి మూడో స్థానంలో నిలిచింది.

ఆమె 2020 ఢిల్లీ శాసనసభ ఎన్నికల్లో దక్షిణ ఢిల్లీ లోని కల్కాజీ నియోజకవర్గం నుంచి పోటీ చేసింది. ఆమె భారతీయ జనతా పార్టీ అభ్యర్థి ధరంబీర్ సింగ్‌పై 11,422 ఓట్ల తేడాతో విజయం సాధించింది.

ఉప ముఖ్యమంత్రి మనీష్ సిసోడియా, ఆరోగ్య మంత్రి సత్యేందర్ జైన్ రాజీనామా తర్వాత సౌరభ్ భరద్వాజ్‌తో పాటు ఆమె ఢిల్లీ ప్రభుత్వంలో క్యాబినెట్ మంత్రిగా చేరింది.

2020 నుండి, ఆమె కల్కాజీ అసెంబ్లీ నియోజకవర్గానికి ప్రాతినిధ్యం వహిస్తున్న 7వ ఢిల్లీ అసెంబ్లీకి ఎన్నికైన సభ్యురాలిగా ఉంది.

ఆమె 2024 సెప్టెంబర్ 21న ఢిల్లీ ముఖ్యమంత్రిగా భాద్యతలు చేపట్టింది.

 మూలాలు 

వర్గం:1981 జననాలు
వర్గం:ఢిల్లీ శాసనసభ సభ్యులు
వర్గం:ఢిల్లీ విశ్వవిద్యాలయం పూర్వ విద్యార్థులు
వర్గం:ఆమ్ ఆద్మీ పార్టీ రాజకీయ నాయకులు
వర్గం:ఢిల్లీ ఎమ్మెల్యేలు 2020–2025
వర్గం: ఆక్స్‌ఫర్డ్ విశ్వవిద్యాలయం పూర్వ విద్యార్థులు
వర్గం:రాజకీయ నాయకులు
వర్గం:ఢిల్లీ ముఖ్యమంత్రులు
వర్గం:మహిళా శాసన సభ్యులు
వర్గం:2020 ఢిల్లీ శాసనసభకు ఎన్నికైన మహిళలు
వర్గం:2025 ఢిల్లీ శాసనసభకు ఎన్నికైన మహిళలు